Koza skrutkorohá

Koza skrutkorohá (iné názvy: markhur, markúr, Falconeriho koza; lat. Capra falconeri) je druh z rodu koza (Capra).

Vyskytuje sa v západnej časti Himalájí a priľahlých pohoriach. Divo žijúca populácia sa odhaduje na 5 754 jedincov.

Koza skrutkorohá je národné zviera Pakistanu.

Systematika 
Pozri v článku Capra (rod)

Opis 
Koza skrutkorohá váži od 32 do 110 kg a v kohútiku meria od 65 do 115 cm, čo z nej robí najvyššieho zástupcu rodu. Dĺžka tela je 132 až 186 cm. Samce cítiť prenikavých zápachom, ktorý je ešte silnejší ako ten u kozy domácej.

Obe pohlavia majú stočené rohy podobné vývrtke, ktoré sa smerom ku koncom od seba oddiaľujú. Rohy samcov môžu byť až 160 cm dlhé, rohy samíc dorastajú dĺžky najviac 25 cm.

Má šedivé, bledohnedé až čierne sfarbenie srsti, ktorá je jemná a krátka počas leta, a dlhšia a hustejšia v zime. Na dolnej časti končatín je srsť čiernobiela. Samce majú dlhšie osrstenie na horných častiach končatín, hrudi, krku a brade. Srsť samíc má červenší odtieň a je kratšia.

Spôsob života a správanie 
Na jar a v lete sa živí trávami, počas jesene a zimy listami a konárikmi. Je aktívna hlavne ráno a večer. Jej hlavnými predátormi sú rysy, leopardy snežné, vlky a medvede. Mláďatá sa môžu stať korisťou orla skalného. Koza skrutkorohá má ostrý zrak a silný čuch, čo jej umožňuje detekovať predátorov. Tvorí stáda zvyčajne o veľkosti 9 jedincov, tvorené samicami a mláďatami. Dospelé samce žijú prevažne samotársky. Dospelé samice a mláďatá tvoria väčšinu, 63% populácie. Počas leta samce ostávajú v lesnatých porastoch, zatiaľ čo samice sa presúvajú na vyššie položené, skalnaté miesta.

Obdobie párenia prebieha počas zimy, kedy samce zvádzajú vzájomné súboje s použitím rohov. Gravidita trvá od 135 do 170 dní. Samice zvyčajne rodia jedno alebo dve, niekedy aj tri mláďatá.

Koza skrutkorohá sa dožíva 10 až 13 rokov.

Rozšírenie 
Vyskytuje sa v Indii, Pakistane, Afganistane, Tadžikistane, Turkménsku a Uzbekistane.

Koza skrutkorohá je prispôsobená na život v horských svahoch v nadmorských výškach od 600 do 3 600 metrov. Zvyčajne obýva kroviny tvorené dubmi, borovicami a borievkami.

Ohrozenie a ochrana 
Na červenom zozname IUCN je koza skrutkorohá zaradená medzi „takmer ohrozené“ druhy. Čelí hrozbám akými sú pytliactvo, konkurencia o potravu s domestikovaným dobytkom a s tým súvisiacim rizikom prenosu chorôb a hybridizácie s kozou domácou. Trend populácie je stúpajúci.

Galéria

Zdroje

Iné projekty 

Turovité